SKRIFTLIG FORESPØRGSEL E-2876/02

af Stavros Xarchakos (PPE-DE) til Kommissionen

(14. oktober 2002)

Om: Sundhed og socialforsorg i Grækenland

Der er i Grækenland i den senere tid blevet skrevet meget i pressen om problemerne i forbindelse med gennemførelsen af det operationelle program sundhed og socialforsorg, som administreres af Sundheds- og Socialministeriet med støtte fra den tredje fællesskabsstøtteramme.

Som bekendt stammer en del af midlerne til sundheds- og socialforsorgsprogrammet fra Den Europæiske Fond for Regionaludvikling (EFRU). Er det muligt at få oplyst, nøjagtigt hvilke projekter (finansieret fra den tredje fællesskabsstøtteramme på sundhedsområdet), der er indledt i Grækenland, og som Kommissionen kender til? Hvor store beløb (i form af automatiske forskud eller efter ansøgning om udbetaling) er blevet udbetalt fra EFRU (for hvert enkelt projekt) på sundhedsområdet (aktionsområde 1 og 2)? Nøjagtigt hvilke projekter (finansieret fra den tredje fællesskabsstøtteramme på socialforsorgsområdet), ved Kommissionen, at der er indledt i Grækenland? Hvor store beløb (i form af automatiske forskud eller efter ansøgning om udbetaling) er blevet udbetalt fra EFRU (for de enkelte projekter) på socialforsorgsområdet (aktionsområde 3)? Nøjagtigt hvilke projekter (finansieret fra den tredje fællesskabsstøtteramme som støtteforanstaltninger)ved Kommissionen, at der er indledt i Grækenland? Hvor store beløb (i form af automatiske forskud eller efter ansøgning om udbetaling) er der udbetalt fra de europæiske fonde (for hvert enkelt projekt) på dette område (aktionsområde 4 og 5)?

Hvordan fortolker Kommissionen den udtalelse, som Verstraete (generaldirektør i Kommissionen) kom med under sit seneste besøg i Athen (19. juni 2002) hun betegnede Sundheds- og Socialministeriets forslag til projekter for 2001 som foruroligende? Hvad var grunden til uoverensstemmelserne mellem Verstraete og Sofianos (generalsekretær i Sundheds- og Socialsministeriet) den 19. juni (på det andet møde i overvågningsudvalget i Athen), hvor Sofianos talte om investeringer på 60 mio. EUR, mens Kommissionen repræsenteret af Verstraete under ingen omstændigheder mente, at der ville blive stillet mere end 7,5 mio. EUR til rådighed for Grækenland i 2002? Hvad har udnyttelsesgraden af bevillingerne til det operationelle program sundhed og socialforsorg været i de to år, det har været i gang?

Samlet svarafgivet på Kommissionens vegne af Anna Diamantopouloupå skriftlige forespørgsler E-2876/02 og E-2877/02

(26. november 2002)

Kommissionen vedtog det operationelle program Sundhed og socialforsorg den 4. april 2001. Fællesskabsstøtten beløber sig sammenlagt til 385 mio. EUR, fordelt med 220 mio. EUR på Den Europæiske Socialfond (ESF) og 165 mio. EUR på Den Europæiske Fond for Regionaludvikling (EFRU).

Indtil videre har Kommissionen indgået forpligtelser svarende til 110 mio. EUR for dette program (61 mio. EUR under ESF og 49 mio. EUR under EFRU) og udbetalt 27 mio. EUR i form af forskud (15,5 mio. EUR under ESF og 11,5 mio. EUR under EFRU).

Ansøgningerne til Kommissionen om foreløbige betalinger vedrører et beløb på sammenlagt 8,8 mio. EUR, hvoraf Kommissionen hidtil har udbetalt 565 000 EUR. Ansøgningen om restbeløbet, som blev fremsat for nylig, er til behandling.

Kommissionen sender det ærede parlamentsmedlem og Europa-Parlamentets generaldirektorat en liste over samtlige iværksatte aktioner under de enkelte foranstaltninger og akser i det operationelle rammeprogram og de relevante finansielle oplysninger fordelt på fonde.

På det møde, som programmets overvågningsudvalg afholdt i Athen den 19. juni 2002, udvekslede Verstraete og Sofianos under drøftelserne om programmets gennemførelse en række synspunkter om resultaterne for 2001 og de forventede udgifter under programmet pr. 31. december 2002. Kommissionens betænkeligheder skyldtes, at der indtil overvågningsudvalgets møde endnu

ikke var fremsat anmodninger om foreløbige betalinger i Bruxelles, hvilket kunne afspejle en forsinkelse i programmets gennemførelse. Kommissionen havde i øvrigt taget udgangspunkt i de forventede resultater pr. 31. december 2002, som økonomiministeriet havde udsendt nogle uger forud for mødet. De forventede resultater for programmet beløb sig for ESF til 7,5 mio. EUR, mens generalsekretæren fra sundhedsministeriet på mødet fremlagde meget større tal for de forventede resultater på op til 60 mio. EUR for det samlede program.